POROČILO KOMISIJE EVROPSKEMU PARLAMENTU IN SVETU

o izvajanju Uredbe (EU) št. 691/2011 o evropskih okoljsko-ekonomskih računih

(1)Uvod

Z Uredbo (EU) št. 691/2011 o evropskih okoljsko-ekonomskih računih (v nadaljnjem besedilu: Uredba) je bil uveden skupni okvir za zbiranje, pripravljanje, pošiljanje in ocenjevanje evropskih okoljsko-ekonomskih računov. Člen 10 Uredbe določa:

Komisija do 31. decembra 2013 in nato vsaka tri leta Evropskemu parlamentu in Svetu predloži poročilo o izvajanju te uredbe. V tem poročilu se oceni zlasti kakovost poslanih podatkov, metode zbiranja podatkov, upravno breme za države članice in poročevalske enote ter uporabnost in učinkovitost teh statistik.

To je četrto poročilo za izpolnjevanje te obveznosti. Prejšnja poročila so bila objavljena v letih 2019, 2016 in 2013.

(2)OKOLJSKO-EKONOMSKI RAČUNI

Evropski zeleni dogovor obnavlja odločenost Komisije za spopadanje s podnebnimi in okoljskimi izzivi. Evropa želi biti prva podnebno nevtralna celina, tako da bo postala moderno, z viri gospodarno gospodarstvo. Z evropskim zelenim dogovorom se bosta izboljšala zdravje in dobro počutje ljudi po vsej EU in prihodnjih generacij z vrsto ukrepov na področjih podnebja, okolja in oceanov, energije, prometa, kmetijstva, financ in regionalnega razvoja, industrije ter raziskav in inovacij. Evropski zeleni dogovor je sestavni del strategije Komisije za izvajanje Agende 2030 in doseganje ciljev trajnostnega razvoja Združenih narodov.

Okoljsko-ekonomski računi ali krajše okoljski računi so močan, večnamenski okvir za informacije, ki obravnava vidike trajnostnosti našega ekonomskega ravnanja. Prevladujoča ekonomska statistika, kot so nacionalni računi, ki podpirajo BDP, ne upošteva okoljskih vidikov proizvodnje, potrošnje, naložb ali financiranja. Okoljski računi omogočajo vključitev ekonomskih in okoljskih vidikov, da se dopolni ta slika.

Ključna značilnost okoljskih računov je vključitev. To zajema vključitev okoljskih in ekonomskih vidikov ter tudi vključitev vrste ključnih tematskih okoljskih vidikov, kot so (i) energija, obdavčitev in emisije v zrak; (ii) pridobivanje surovin in odpadki ter (iii) javni izdatki in izdatki podjetij ter naložbe, v usklajen ekonomski računovodski sistem. Ta vključitev se dobro povezuje s celostno paradigmo evropskega zelenega dogovora. Računovodski pristop je koristen, ker:

·se v skladu z njim ponovno uporabijo razpoložljivi podatki, zaradi česar priprava novih informacij poteka ob omejenem upravnem bremenu za podjetja in člane javnosti;

·omogoča pripravo visokokakovostnih informacij z združevanjem in vključitvijo izvornih podatkov v grobe ocene.

Na ravni EU evropski okoljski računi podpirajo nadnacionalno razsežnost okoljskih vprašanj ter zagotavljajo sistematični pristop in kritje vseh držav članic in okoljskih tem, ki omogočajo oceno politike in primerjave med državami članicami.

Evropski okoljski računi temeljijo na mednarodnem standardnem Sistemu za integrirano okoljsko in ekonomsko računovodstvo (SEEA). Ta standard so pripravili in objavili Združeni narodi, Evropska komisija (Eurostat), Organizacija Združenih narodov za prehrano in kmetijstvo, Organizacija za gospodarsko sodelovanje in razvoj (OECD), Mednarodni denarni sklad ter Skupina Svetovne banke.

Uredba vzpostavlja evropske okoljske račune. Uredba velja za EGP. Račune strukturira v modulih, in sicer:

·računi emisij v zrak: emisije šestih toplogrednih plinov v ozračje (vključno s CO2 in CO2 iz biomase, ki se uporablja kot gorivo) ter sedem onesnaževal zraka (vključno z amoniakom in finimi prašnimi delci), z razčlenitvijo, ki zajema 64 industrij, ki izpuščajo emisije v zrak, in gospodinjstva;

·davki v zvezi z varstvom okolja po gospodarski dejavnosti: okoljski davki za štiri glavne skupine: energija, promet, onesnaževanje in viri, z razčlenitvijo, ki zajema 64 industrij, ki plačujejo te davke, ter gospodinjstva in nerezidente;

·računi snovnih tokov v celotnem gospodarstvu: zneski fizičnih vložkov v gospodarstvo, snovno kopičenje v gospodarstvu in učinki za druga gospodarstva ali nazaj v okolje;